Kommer oor daggakoekies in skole; talle reeds gehospitaliseerDagga word gewoonlik in ŉ bruintjieresep ingewerk (Foto: Hans Braxmeier/Pixabay) Panyaza Lesufi, LUR van onderwys in Gauteng, het Sondag gesê hy is besorg oor ŉ voortgesette tendens van leerders om daggakoekies te eet. Verskeie leerders van Randfontein High School aan die Wes-Rand en Mamellong Secondary School in Tsakane, Ekurhuleni is Donderdag en Saterdag onderskeidelik gehospitaliseer. Altesaam 11 matriekleerders van Randfontein-skool het Donderdag tydens skoolure siek gevoel en is dadelik na verskillende hospitale geneem vir mediese behandeling. Twee van die leerders het teruggekeer huis toe. Nege is in die hospitaal opgeneem waarvan een in ŉ kritieke toestand was. Dié kind is nou in ŉ stabiele toestand. “Die leerders het ‘space cakes’ geëet wat ŉ ander matrikulant verkoop het. Dié matrikulant word nou deur skorsing in die gesig gestaar omdat hy die skool se gedragskode oortree en die lewens van sy medeleerders bedreig het,” het Lesufi in ŉ verklaring gesê. Vier matrikulante van die Mamellong-skool het Saterdag glo van die daggakoekies gekoop op pad na lesse. Hulle het dit geëet en is uiteindelik in die hospitaal opgeneem. “Ons is baie besorg en ontevrede oor dié ‘space cakes’. Ons maan leerders om nie enige onbekende middels te koop of te eet wat hul gesondheid en lewens kan bedreig nie.” Die toestande van die leerders word gemonitor. “Ons wens hulle spoedige beterskap toe,” het Lesufi bygevoeg.